Florin Barbu, ministrul Agriculturii, a informat că ordonanța prin care adaosul comercial la alimentele de bază va fi plafonat va fi gata în două săptămâni.
Florin Barbu, ministrul Agriculturii, a anunțat, miercuri, că în două săptămâni va fi finalizată ordonanța prin care adaosul comercial va fi plafonat la alimentele de bază, și va fi pusă în dezbatere publică.
Ordonanța va include toate alimentele care sunt produse la noi în țară. Florin Barbu a spus că vrea ca toate produsele ale căror procesare se face cu materie primă din România să beneficieze de o plafonare a adaosului comercial cu 20%.
„În două săptămâni ordonanţa va fi finalizată, va fi pusă în dezbatere publică şi ne dorim, aşa cum ne-am dorit şi la ordonanţa privind plafonarea adaosului comercial la celelalte 21 de produse alimente de bază ca românii cu venituri mici şi medii să aibă acces la alimente de bază de calitate, româneşti, cu preţuri corecte. În ordonanţă vor fi incluse toate alimentele produse în România”, a declarat Florin Barbu.
Ministrul Agriculturii a mai informat că perioada în care plafonarea prețurilor va fi valabilă va fi stabilită în urma unor consultări cu procesatorii și cu retailerii. „Nu am intervenit niciodată cu un act normativ dacă ar fi o piaţă stabilă şi dată preţul alimentelor româneşti la raft ar fi corect”, a spus ministrul Florin Barbu, potrivit News.ro.
„Ne dorim ca toate produse româneşti, care sunt procesate cu materie primă din România, să aibă o plafonare de adaos comercial de maxim 20%. Ne dorim să protejăm acest produse româneşti şi nu ne mai dorim să vedem adaos comercial pe produsele româneşti de 60%, 70%, 80%, iar cele din import să aibă un adaos de 15 sau 16%”, a spus ministrul Agriculturii.
Florin Barbu a exemplificat cazul magiunului de Topoloveni care avea un adaos comercial mare, de aproximativ 100%, în timp ce la un produs similar din țări precum Grecia și Franța adaosul era de maximum 25%. „Asta ne arată că preţul era mai mic la produsele de import cu 7 sau 8 lei”, a spus Florin Barbu.
Ministrul Agriculturii a mai spus că e de dorit ca numărul produselor românești în supermarketurile din România să crească, etichetate clar privind țara de origine și semnalizate. Un sondaj recent arăta că marea majoritate a românilor vor să cumpere produse românești, chiar dacă prețul lor este mai mare.